b'\n_START_ARTICLE_\nSpina bifida\n_START_SECTION_\nSpina bifida occulta\n_START_PARAGRAPH_\nTa vrsta spine bifide ni vidna. Otroci, ki imajo spino bifido okulto, imajo majhne napake na vretencih, predvsem v spodnjem delu hrbta. Ta vrsta napake le redko povzro\xc4\x8da te\xc5\xbeave. Nekateri otroci imajo \xc5\xa1op las, pigmentirano mesto ali ma\xc5\xa1\xc4\x8dobno kepo v ko\xc5\xbei, ki pokriva prizadet predel. Z majhno operacijo obi\xc4\x8dajno odpravijo taka vidna znamenja in ko\xc5\xbea je videti normalna. V zelo redkih primerih ima spodaj le\xc5\xbee\xc4\x8di hrbtni mozeg nenormalno zgradbo, kar lahko povzro\xc4\x8da te\xc5\xbeave pri otrokovi hoji ali pri funkcioniranju se\xc4\x8dnega mehurja.\n_START_SECTION_\nSpina bifida cystica\n_START_PARAGRAPH_\nPri tej vrsti je obseg defekta vretenc ve\xc4\x8dji, prizadet pa je tudi hrbtni mozeg. Pribli\xc5\xbeno eden od 200 otrok se rodi s tak\xc5\xa1no hibo. Kadar \xc5\xbeenska rodi takega otroka, je verjetnost, da bo imel tudi drugi otrok to napako 1:20._NEWLINE_Kadar izstopajo skozi okvaro samo ovojnice, tvorijo s teko\xc4\x8dino napolnjeno vre\xc4\x8do, ki se imenuje meningokela. V takem primeru je okvara obi\xc4\x8dajno pokrita s ko\xc5\xbeo, hrbtni mozeg je na svojem mestu in \xc5\xbeivci v njem normalno delujejo._NEWLINE_Kadar izstopa navzven sam hrbtni mozeg, imenujejo to mielomeningokela. V\xc4\x8dasih je izbo\xc4\x8den hrbtni mozeg pokrit s kombinacijo ko\xc5\xbee in ovojnic in zato je nekoliko zavarovan. _NEWLINE_V najte\xc5\xbeji obliki pa ko\xc5\xbea delno manjka in hrbtni mozeg z \xc5\xbeiv\xc4\x8dnim tkivom je povsem izpostavljen. V takem primeru predel prepu\xc5\xa1\xc4\x8da mo\xc5\xbegansko-hrbtenja\xc4\x8dno teko\xc4\x8dino (likvor) in zlahkla pride do oku\xc5\xbebe ter posledi\xc4\x8dno do meningitisa._NEWLINE_Ne glede na to, ali je nenormalna zgradba hrbtnega mozga pokrita ali izpostavljena, pa se pojavljajo te\xc5\xbeave pri kontroli delovanja spodnjih udov, mehurja in \xc4\x8drevesja.\n_START_SECTION_\nBolezenski znaki\n_START_PARAGRAPH_\nOtrok s cisti\xc4\x8dno spino bifido ima lahko ohromele noge brez ob\xc4\x8dutka ali refleksov. Lahko ima ali kasneje pridobi deformacije spodnjih okon\xc4\x8din, kot sta izpah kolka ali kepasta noga. Mehur se ne kr\xc4\x8di pravilno, zato se nagiblje k pu\xc5\xa1\xc4\x8danju se\xc4\x8da in pritisk se\xc4\x8da nazaj v raztegjen mehur lahko okvari ledvice in povzro\xc4\x8di oku\xc5\xbebo se\xc4\x8dil in ledvic. Spodnji del \xc4\x8drevesja se ne kr\xc4\x8di pravilno in to povzro\xc4\x8da kroni\xc4\x8dno zaprtje ali nenadzirano iztrebljanje.'